《天章俞待制挽诗三首 其三》
宋代·杨杰

节制当方面，恩威号令明。黠羌知效顺，叛俗乞归耕。

一夕流星陨，中年逝水倾。祠堂严岁享，耆旧致精诚。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。